 NA CHARLES WASONGA MASENETA waliangua kicheko Alhamisi jioni pale Afisa Mkuu Mtendaji wa Tume ya Huduma za Polisi (NPSC) Peter Leley alijaribu kuelezea ni kwa nini tume hiyo huwa haiwaajiri watu wafupi. Akijibu swali hilo lililoulizwa na Mwenyekiti wa Kamati ya Seneti kuhusu Uwiano wa Kitaifa, Usawa na Utangamano wa Kikanda Mohamed Chute, Bw Leley alisema kuwa watu wafupi “hawawezi kupambana na wahalifu”. “Huku nikiwaheshimu watu wafupi, na sisemi hawawezi kufanya kazi hii ya polisi, watu warefu wanaonekana kuwa na uwezo mkubwa wa kuwakamata wahalifu ikilinganishwa na watu wafupi. Wanaweza kuwalemea wahalifu kwa sababu uzani wao pia ni wa juu. Je, mtu mfupi mwenye uzani wa kilo 40 anawezaje kumbana na mhalifu na kumkamata?” Bw Leley akauliza. Bw Chuye ambaye pia ni Seneta wa Marsabit alikuwa ametaka kujua ni kwa nini watu wafupi hukataliwa nyakati za shughuli za kitaifa za usajili wa makurutu wa polisi. Bw Leley aliongeza kuwa ni kutokana na kigezo cha uwezo wa kumlemea na kumkamata mhalifu ambapo tume ya NPSC imeweka sharti kwamba vijana wanaotaka kusajiliwa kama makurutu wa polisi sharti wawe na uzani fulani na kimo cha urefu fulani ili wafaulu. Nyakati za shughuli za usajili wa makurutu hao, wanaume wanahitaji kuwa na angalau kimo cha urefu wa futi 5.8 huku wanawake wakitakiwa kuwa na kimo cha urefu wa futi 5.3. Uzani wa chini kabisa unaohitajika kwa wanaume ni kilo 54.55 huku wanawake wakihitaji kuwa na angalau uzani wa kilo 50.00. Aidha, wanawake wanaotaka kusajiliwa kwa mafunzo ya kuwa polisi hawapaswi kuwa wajawazito wakati wa usajili na katika kipindi chote cha mafunzo. Bw Leley pia aliwachekesha maseneta zaidi aliposema kuwa wahalifu huwa ni watu wenye miili mikubwa na “hii ndio maana sisi huajiri maafisa wenye uwezo kimwili kupambana na watu kama hao.” “Wahalifu wengine ni watu wenye nguvu kupindukia na wanaweza hata kuzuia kukamatwa kwao na raia. Ni watu ambao wanaweza kupambana hata na umati, na hii ndio maana tunawataka maafisa wenye miili mikubwa,” Afisa huyo mkuu mtendaji wa tume ya NPSC akawaeleza maseneta wakati wa kikao hicho kilichoendeshwa katika majengo ya bunge, Nairobi. Lakini Seneta wa Uasin Gishu Jackson Mandago alisema urefu na uzani haufai kutumika kama kigezo wakati wa usajili wa vijana kuwa maafisa wa Idara ya Upelelezi wa Jinai (DCI). Huduma ya Kitaifa ya Polisi (NPS) imegawanywa katika vitengo vitatu; Huduma ya Polisi wa Kawaida, Huduma ya Polisi wa Utawala na maafisa wa kitengo cha DCI. Maelfu ya vijana ambao hujitokeza kwa usajili wa makurutu wa polisi huzimwa kwa sababu ya kuwa wafupi. Hii ndio maana viongozi wa kisiasa wamekuwa wakiitaka tume ya NPSC kubadilisha masharti hayo ambayo huzingatiwa na maafisa wa usajili kwa kupunguza urefu na uzani hitajika. Masharti mengine ni pamoja na uhitimu wa kimasomo, uwezo wa kuona vizuri na afya nzuri kwa ujumla. Makurutu wa polisi hupokea mafunzo ya miezi 15; mafunzo ya kimwili na kimasomo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  